QS World University Rankings Sustainability 2025: Universitatea din București, în primele 500 de universități din lume în ceea ce privește dezvoltarea durabilă

Universitatea din București se regăsește printre universitățile cu cea mai mare implicare în activități specifice dezvoltării durabile, conform ediției din 2025 a QS World University Rankings Sustainability, unul dintre cele mai cunoscute clasamente din spațiul academic internațional.
Universitatea din București este poziționată în primele 500 de universități din lume, din 1.743 de instituții care au fost incluse în clasamentul ajuns la a șasea ediție în acest an.
La nivel național, dintre cele 10 universități incluse în clasament, Universitatea din București (497) este precedată de Universitatea „Babeș-Bolyai” din Cluj-Napoca (401) și urmată de Universitatea „Alexandru Ioan Cuza” din Iași (771) și de Universitatea de Vest din Timișoara (991-1.000), universități membre ale Consorțiului Universitaria.
Clasamentul evaluează instituțiile de învățământ superior în funcție de trei criterii: impactul asupra societății (pondere 45%), impactul asupra mediului (pondere 45%), guvernanța (pondere 10%).
Universitatea din București ocupă prima poziție la nivel național luând în considerare indicatorii specifici criteriului buna guvernanță universitară. 
Acești indicatori vizează cultura etică (existența unor valori etice clare promovate în cadrul instituției), transparența financiară (publicarea rapoartelor financiare transparente), reprezentarea studenților în guvernanță (implicarea studenților în luarea deciziilor), publicarea proceselor decizionale (accesibilitatea minutelor ședințelor de guvernanță) sau alinierea la standardele internaționale.
 Versiunea integrală a clasamentului este disponibilă aici, iar detalii cu privire la metodologia ediției din 2025 a QS World University Rankings Sustainability poate fi consultată aici.

